
	Παρουσίαση του βιβλίου

«Ο Κύκλος» του Φοίβου Σταυρίδη

στο Σπίτι της Κύπρου

Το Σπίτι της Κύπρου και το Ίδρυμα Φοίβου Σταυρίδη-Αρχεία Λάρνακας παρουσίασαν την Τρίτη 24 Οκτωβρίου 2017 το βιβλίο «Ο Κύκλος» του Φοίβου Σταυρίδη, των Θεοδόση Πυλαρινού, Νίκο Νικολάου Χατζημιχαήλ και Απόστολου Κουρουπάκη, που εκδόθηκε από το Ίδρυμα Φοίβου Σταυρίδη με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού.
«Το σύνολο του υλικού που έχει συγκεντρωθεί για το περιοδικό «Ο κύκλος», καθιστά την έκδοση εξαιρετική και χρήσιμη από λογοτεχνικής, εικαστικής και ιστορικής άποψης» είπε η Μορφωτικός Σύμβουλος κ. Μαρία Παναγίδου καλωσορίζοντας τους παρευρισκομένους και υπογραμμίζοντας ότι «ο αείμνηστος Φοίβος Σταυρίδης με αγάπη και μεράκι διέσωσε τεκμήρια της ιστορίας και της πνευματικής ζωής της Κύπρου, πραγματικά αξιόλογα όχι μόνο για τον ειδικό αλλά για κάθε ενδιαφερόμενο».
Με την απαγγελία ενός ανέκδοτου ποιήματος του Φοίβου Σταυρίδη ξεκίνησε τον χαιρετισμό του ο Διευθυντής του Ιδρύματος Φοίβου Σταυρίδη-Αρχεία Λάρνακας κ. Ιωσήφ Χατζηκυριάκος, το οποίο έγραψε τον Αύγουστο του 1973 στην Αθήνα. «Στο ποίημα αποτυπώνεται η αγάπη και το πάθος, ιδιαίτερα χαρακτηριστικά του Σταυρίδη, που αποκαλύπτονται και κάθε φορά που ανοίγουμε κάποιο κουτί από το αρχείο του» είπε ο ομιλητής ενώ, στη συνέχεια, έκανε  σύντομη αναφορά στις δράσεις τους Ιδρύματος για τη μελέτη και τη διάχυση του αρχειακού υλικού στο πλαίσιο των οποίων είναι και η έκδοση του παρουσιαζόμενου τόμου.
Το βιβλίο παρουσίασαν οι Δ.φ. κριτικοί λογοτεχνίας κ. Αγάθη Γεωργιάδου και κ. Ανθούλα Δανιήλ.


Η κ. Γεωργιάδου χαρακτήρισε ως «διαφωτιστικότατο,  το βιβλίο, τόσο ως προς την ταυτότητα του περιοδικού και τους βασικούς εμπνευστές του όσο και ως προς τα περιεχόμενα των τευχών που κυκλοφόρησαν. Ξεφυλλίζοντάς το ο αναγνώστης εντυπωσιάζεται από το πλήθος των συγγραφέων και άλλων πνευματικών ανθρώπων στους οποίους αναφέρθηκε το περιοδικό ή φιλοξένησε εργασίες τους καθώς και από των εύρωστων θεμάτων και των κειμενικών ειδών που περιλαμβάνει». Αναφέρθηκε ξεχωριστά στην ύλη κάθε τεύχους του «Κύκλου» και επισήμανε ότι «ανέδειξε τον πλούτο της κυπριακής και παροικιακής λογοτεχνίας και τέχνης διαχρονικά και φιλοξένησε συνεργασίες και ελλαδιτών, δείχνοντας έτσι τις πολιτιστικές γέφυρες μεταξύ Ελλάδας και Κύπρου».

Η κ. Δανιήλ αναφέρθηκε στην αγαστή συνεργασία των συγγραφέων του τόμου που είχε ως αποτέλεσμα «ένα βιβλίο όπου η κατανομή του υλικού είναι πολύτιμη και χρήσιμη πολλαπλώς:  Στον ειδικό που θα κάνει έρευνα και θα διευκολυνθεί να βρει όλο το ιστορικό, τα τεύχη, τους συγγραφείς, τα είδη και τα ονόματα, αλλά και στον μη ειδικό που θα ήθελε να ξέρει την ιστορία του νησιού με όλες τις λεπτομέρειες της πνευματικής κίνηση αλλά και του τρόπου με τον οποίο οι πνευματικοί άνθρωποι αντέδρασαν στις εκάστοτε ιστορικές συνθήκες. Για τον Φοίβο Σταυρίδη είπε, ολοκληρώνοντας την παρουσίαση του βιβλίου, ότι «με τα όνειρά του για την πνευματική κληρονομιά της πατρίδας του, την πλούσια βιβλιοθήκη του, το χορηγικό φαρμακείο του, τον πολύτιμο χρόνο που διέθεσε, ξαναέζησε την ιστορία της Κύπρου μέσα από το υλικό που συνέλεξε και με τον «Κύκλο» του, έδωσε στην Κύπρο τη θέση που της αξίζει στην αδιάλειπτη πορεία του ελληνισμού».

Η εκδήλωση ολοκληρώθηκε με την αντιφώνηση του Ομότιμου Καθηγητή του Ιονίου Πανεπιστημίου, κ. Θεοδόση Πυλαρινού ο οποίος υπογράμμισε ότι «τα περιοδικά είναι ζωντανοί οργανισμοί. Είναι φορείς πολιτισμού, πηγές για παραγωγή λογοτεχνών και λογοτεχνημάτων, είναι καθρέφτες της κοινωνίας τους. Ένα τέτοιο είναι και «Ο Κύκλος» που ευμοίρισε να γεννηθεί, να ανδρωθεί και να παραγάγει, γι’ αυτό και έμεινε στην ιστορία. Ένα από τα βασικά χαρακτηριστικά που ανέδειξαν και δίδαξαν τι σημαίνει καλό λογοτεχνικό περιοδικό είναι ότι με ευρύτητα πνεύματος κατάφερε να συσπειρώσει όλο το κυπριακό δυναμικό σε ενότητα και να παραχθεί ένα αξιολογότατο έργο όχι μόνο πολιτισμικό αλλά πολιτικό και ιδεολογικό».

